
Talajvizsgáló rendszer tervezése

A képfeldolgozás az utóbbi évtizedekben rohamosan fejlődik, és a tudomány fontos területévé vált. A képfeldolgozást számos területén alkalmazzák, például biometrikus azonosításra (ujjlenyomat felismerés, írisz felismerés stb.), de az orvostudományban is fontos szerepet kap.
A TMDK dolgozatom célja egy olyan rendszer kidolgozása volt, amely képi információk alapján meghatározza a talaj típusát (fű, homok, aszfalt). Ez az autonóm robotoknál kiemelt jelentőséggel bír. A robot képes lesz a képi információk alapján dönteni arról, hogy milyen útvonalon közlekedjen elkerülve ezzel a nehezebb terepeket, járhatatlan területeket.
A dolgozatom első részében a szakirodalom-kutatás eredményét ismertetem, a feladat megvalósítása során használt textúra-leíró módszerek (LBP-operátor és változatai) valamint klasszifikációs módszerek (szupport vektor gépek, neurális hálózatok) elméleti hátterét foglalom össze.
A dolgozatom második része a feladat gyakorlati megvalósításával foglalkozik. A textúrák leírására a circular LBP-operátort valamint az uniform LBP-operátort használtam. Az egyes talajtípusokról készült képek osztályozására több módszert is kipróbáltam (többosztályú szupport vektor gépek, előrecsatolt neurális hálózatok).
Ismertetem a neurális hálózat struktúrájának (neuronok, rejtett rétegek száma) illetve a neuronok aktivációs függvényének (lineáris, szigmoid stb.) kiválasztása során kapott eredményeket. A neurális hálózatok tanítására több tanulási algoritmust (backpropagation algoritmus és továbbfejlesztett változatai, Levenberg-Marquardt algoritmus, konjugált gradiens módszerek, kvázi Newton módszerek) alkalmaztam, és az egyes algoritmussal kapott eredményeket összehasonlítottam tanulási idő illetve epochszám alapján.



